О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 9. Закона о јавном дугу („Службени гласник РС”, бр. 61/05, 107/09, 78/11, 68/15,95/18, 91/19 и 149/20) прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Пројекат реконструкције и модернизације пруге Суботица-Хоргош граница са Мађарском (Сегедин), је проглашен пројектом од посебног значаја за Републику Србију у складу са Законом о посебним поступцима ради реализације пројекта изградње и реконструкције линијских инфраструктурних објеката од посебног значаја за Републику Србију („Службени гласник РСˮ, број 9/20).

Пројекат реконструкције модернизације пруге Сегедин - Реске - Хоргош - Суботица - Баја је од изузетног значаја за Републику Србију и Мађарску. На територији Републике Србије налазе се две деонице, Суботица - Хоргош - Државна граница (Реске) у дужини од 26,63 km и деоница Суботица - Државна граница (Чикерија) у дужини од 11,90 km.

Железничка пруга Сегедин-Реске-Хоргош-Суботица-Чикерија-Баја је регионална пруга која повезује градове у граничном подручју на територији Србије и Мађарске. Целокупан пројекат укључује надоградњу и реконструкцију постојећих деоница пруге као и изградњу демонтираних деоница пруге у Србији и Мађарској. Ова пруга на подручју Србије и Мађарске је укупне дужине 97,65 km и то:

* Суботица-Хоргош-граница са Мађарском-Сегедин, укупне дужине 39,23 km, и
* Суботица-граница са Мађарском-Баја, укупне дужине 58,42 km.

Влада је на седници која је одржана 4. јуна 2020. године донела Закључак 05 Број: 340-4257/2020 за Пројекат реконструкције модернизације јавне железничке пруге Суботица - Хоргош - Државна граница и Закључак 05 Број: 340-4256/2020 за Пројекат реконструкције и модернизације железничке пруге Суботица - Државна граница (Чикерија) којим се оба пројекта утврђују као пројекти од посебног значаја за Републику Србију.

Пројекат се финансира делом из буџета Републике Србије, а делом из кредита између Зајмодавца и Републике Србије. Комерцијалним уговором који је потписан 12. јуна 2021. године, предвиђена је уговорена вредност Пројекта до 10.227.146.290,06 динара, уговором о кредиту предвиђен је износ до 70.000.000 евра у динарској противвредности по средњем курсу Народне банке Србије, док ће Република Србија као финансијер пројекта извршити авансно плаћање у износу од 20% од прихваћеног уговореног износа.

Законом о буџету Републике Србије за 2021. годину („Службени гласник РС”, бр. 149/20 и 40/21) у члану 3.Б одобрено је задуживање код пословних банака за Пројекат реконструкције модернизације пруге Суботица-Хоргош граница са Мађарском (Сегедин) у износу до 10.344.300.000 динара.

Закључком Владе 05 Број: 420-8191/2021 од 7. септембра 2021. године утврђена је Основа и одређена делегација Републике Србије за вођење преговора са OTP banka Srbija a.d. Novi Sad у вези са одобравањем зајма за Пројекат реконструкције модернизације пруге Суботица-Хоргош граница са Мађарском (Сегедин), како би се обезбедио кредит за финансирање дела Пројекта. Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, чији је нацрт такође био предмет усвајања наведеног закључка.

Уговором о дугорочном инвестиционом кредиту Бр. 00-429-0300070.2/ОЛ2021/1572 за потребе финансирања Пројекта реконструкције модернизације пруге Суботица – Хоргош граница са Мађарском (Сегедин), између Републике Србије и OTP bankе Srbija a.d. Novi Sad, који је потписан у Београду 10. септембра 2021. године, договорени су следећи финансијски услови:

* Директно задужење Републике Србије: до 70.000.000 евра;
* полугодишња отплата зајма, 15. април и 15. октобар сваке године;
* рок доспећа: 7 година, укључујући период почека од 2 година;
* накнада за одобравање кредита: 0,30% на укупан износ зајма и плаћа се једнократно приликом првог пуштања средстсава кредита;
* накнада на неповучена средства износи 0,30% на годишњем нивоу;
* каматна стопа: шестомесечни ЕУРИБОР + фиксна маржа од 1,85% годишње, прва камата доспева за плаћање шест месеци дана од датума првог повлачења средстава;
* рок расположивости зајма: средства зајма се могу повлачити у року од 18 месеци након ступању на снагу уговора о кредиту, а рок расположивости може бити експлицитно продужен од стране Банке, у писменој форми на основу претходног достављеног писменог захтева;
* предвиђена могућност превремене отплате зајма и то: 1,5% на износ неотплаћене главнице кредита – уколико Зајмопримац врши превремену отплату из кредита друге банке или финансијске институције и 0% уколико Зајмопримац врши превремену отплату из сопствених средстава.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код OTP bankе Srbija a.d. Novi Sad за потребе финансирања Пројекат реконструкције и модернизације пруге Суботица-Хоргош граница са Мађарском (Сегедин).

Одредбом члана 2. дефинишу се услови задуживања на основу Уговора о дугорочном инвестиционом кредиту Бр. 00-429-0300070.2/ОЛ2021/1572, између Републике Србије и OTP bankе Srbija a.d. Novi Sad, који је потписан у Београду 10. септембра 2021. године.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.